Retsgrundlaget for denne rapport er Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 – Den Europæiske Fond for Strategiske Investeringer (EFSI-forordningen). EFSI-forordningen blev ændret ved Europa-Parlamentets og Rådets forordning (EU) 2017/2396 af 13. december 2017, for så vidt angår forlængelse af Den Europæiske Fond for Strategiske Investeringer og indførelse af tekniske forbedringer i fonden og i Det Europæiske Centrum for Investeringsrådgivning ("EFSI 2.0-ændringen"). EFSI 2.0-ændringen øgede bl.a. EU-garantiens størrelse og justerede målbeløbet. Aftalen om forvaltningen af EFSI og tildelingen af EU-garantien ("EFSI-aftalen") blev undertegnet af Europa-Kommissionen og Den Europæiske Investeringsbank ("EIB") den 22. juli 2015 og blev ændret og gentaget den 21. juli 2016, den 21. november 2017, den 9. marts 2018 og den 20. december 2018.

EFSI-forordningens artikel 16, stk. 6, fastsætter, at Kommissionen senest den 31. maj hvert år forelægger Europa-Parlamentet, Rådet og Revisionsretten en årsrapport om administrationen af EFSI-garantifonden ("garantifonden") i det foregående kalenderår, herunder en vurdering af målbeløbets tilstrækkelighed, garantifondens størrelse og af behovet for genopfyldning af den. Årsrapporten skal indeholde en oversigt over garantifondens finansielle stilling ved udgangen af det foregående kalenderår, de finansielle strømme i det foregående kalenderår såvel som betydelige transaktioner og eventuelle relevante oplysninger om de finansielle konti. Rapporten skal også indeholde oplysninger om finansforvaltningen af og resultaterne af og risiciene for garantifonden ved udgangen af det foregående kalenderår.

2.Operationel kontekst

EU-garantien dækker finansierings- og investeringstransaktioner indgået af EIB inden for hoveddelen af infrastruktur- og innovationsfeltet og af EIF inden for SMV-feltet og investeringsunderfeltet for SMV'er og midcapselskaber inden for infrastruktur- og innovationsfeltet. En del af disse samlede transaktioner er omfattet af EU's garanti, mens en del gennemføres for EIB-Gruppens egen risiko.

I henhold til EFSI-forordningens artikel 12 skal garantifonden fungere som en likviditetsstødpude, hvorfra garantibeløb udbetales til EIB ved træk på EU-garantien. I overensstemmelse med EFSI-aftalen mellem EU og EIB skal træk betales af garantifonden, hvis de andrager mere end de midler, EIB råder over på EFSI-kontoen. EFSI-kontoen, der forvaltes af EIB, er oprettet med henblik på opkrævning af EU's indtægter og inddrevne beløb fra EFSI-transaktioner under EU-garantien og, for så vidt angår den disponible balance, til betaling af træk under EU-garantien.

Garantifonden tilføres midler gradvist under hensyntagen til stigningen i EU-garantiens eksponering.

I henhold til artikel 12, stk. 4, forvaltes garantifondens midler direkte af Kommissionen og investeres i overensstemmelse med principperne for sund finansforvaltning og sunde forsigtighedsprincipper.

EIB og EIF har ansvaret for at vurdere og overvåge risikoen forbundet med de enkelte transaktioner, som modtog støtte fra EU-garantien. På grundlag af denne rapportering og sammenhængende og forsigtige antagelser om fremtidige aktiviteter sikrer Kommissionen, at målbeløbet og garantifondens niveau er tilstrækkelige. I overensstemmelse med EFSI-forordningens artikel 16, stk. 3, rapporterede EIB og EIF tilbage til Kommissionen og Den Europæiske Revisionsret i marts 2019.

I henhold til EFSI-forordningens artikel 16, stk. 2, skal EIB's årsberetning til Europa-Parlamentet og Rådet indeholde specifikke oplysninger om den samlede risiko i forbindelse med finansierings- og investeringsforanstaltninger, der gennemføres under EFSI, og om træk på garantien.

3.Finansielle konti og betydelige budgettransaktioner i 2018

Finansielle oplysninger om EFSI vises nedenfor, opdelt i fire afsnit: 1) garantifondens finansielle situation pr. 31. december 2018, 2) EFSI-transaktioner under EU-garantien foretaget af EIB-Gruppen pr. 31. december 2018, 3) tilførslen af midler til garantifonden og 4) træk på og anvendelse af EU-garantien.

3.1. Garantifondens regnskaber pr. 31. december 2018

Garantifondens samlede aktiver var på 5 452 mio. EUR pr. 31. december 2018. Aktiverne omfattede porteføljen af værdipapirer, der var klassificeret som disponible for salg (5 000 mio. EUR), et valutaterminssalg af USD med positiv nettonutidsværdi klassificeret som finansielle aktiver til dagsværdi baseret på overskud og underskud (2 mio. EUR) samt kontanter og likvide midler (450 mio. EUR).

Hvad angår resultatopgørelsen for 2018, sluttede garantifonden året med et økonomisk resultat på -13,9 mio. EUR. Et nettotab på ‑34,5 mio. EUR fra positive (28,4 mio. EUR) og negative (-62,9 mio. EUR) ændringer i dagsværdien af derivater, der anvendes til at afdække valutarisikoen ved den del af porteføljen, der er denomineret i USD, blev opvejet af nettogevinster (17,0 mio. EUR) fra positive (103,7 mio. EUR) og negative (-86,7 mio. EUR) valutaomvurderinger af finansielle aktiver og renteindtægter (17,5 mio. EUR). Det resterende tab bestod hovedsagelig af nettotab fra salg af værdipapirer disponible for salg (‑13,3 mio. EUR) og depotgebyrer (-0,6 mio. EUR).



3.2. EFSI-transaktioner under EU-garantien

EU's sikkerhedsstillelse i forbindelse med EIB-Gruppens udbetalinger af udestående EFSI-transaktioner beløb sig til 15,8 mia. EUR pr. 31. december 2018 ud af den disponible retlige nettoforpligtelse på 25,9 mia. EUR, som er garanteret af EU. Beløbet på 15,8 mia. EUR er opført som en eventualforpligtelse i noterne til EU's årsregnskab for 2018.

I 2018 genererede EFSI-transaktioner forvaltet af EIB inden for infrastruktur- og innovationsfeltet en nettoindtægt på 112,7 mio. EUR for EU. Af dette beløb blev der i EU's årsregnskab for 2018 opført et nettotilgodehavende hos Kommissionen fra EIB pr. 31. december 2018 på 38,9 mio. EUR. EFSI-foranstaltninger i forbindelse med et træk inden for infrastruktur- og innovationsfeltet er beskrevet i afsnit 3.4.

For så vidt angår EFSI-foranstaltninger inden for SMV-feltet, afholdt EU udgifter på 30,3 mio. EUR i 2018. Heraf skal der betales administrative gebyrer til EIF på 21,9 mio. EUR, der er registreret i EU's årsregnskab for 2018, den 30. juni 2019 eller derefter.

3.3.Tilførsler til garantifonden

Der blev i 2018 indgået forpligtelser for en samlet bevilling på 2 069 mio. EUR vedrørende tilførslen af midler til garantifonden. Af dette beløb blev der afsat en budgetbevilling på 1 905 mio. EUR i overensstemmelse med Kommissionens afgørelse C(2018) 307. Der blev stillet yderligere forpligtelsesbevillinger på 105 mio. EUR til rådighed fra budgetposten "Reserver til finansielle interventioner". Endelig blev der afsat et beløb på 59 mio. EUR som formålsbestemte indtægter.